Broj: 711-I-1514-P-5/20-014-8

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu ZSSI), **u predmetu dužnosnika Frane Barbarića, predsjednika Uprave trgovačkog društva Hrvatska elektroprivreda d.d.**, pokrenutom Odlukom broj 711-I-768-P-5/20-07-8 od 22. svibnja 2020.g., na 100. sjednici, održanoj 2. listopada 2020.g., donosi sljedeću

**ODLUKU**

1. **Istovremenim obnašanjem dužnosti predsjednika Uprave trgovačkog društva Hrvatska elektroprivreda d.d. (u daljnjem tekstu: HEP d.d.) i javne dužnosti potpredsjednika Vijeća Gradske četvrti Novi Zagreb – istok, kao druge javne dužnosti, u razdoblju od 1. siječnja 2018.g. do 15. siječnja 2020.g., dužnosnik Frane Barbarić, predsjednik Uprave trgovačkog društva HEP d.d., počinio je povredu članka 13. stavka 1. ZSSI-a.**
2. **Istovremenim primanjem plaće za obnašanje dužnosti predsjednika Uprave trgovačkog društva HEP d.d. i primanjem naknade za obnašanje javne dužnosti potpredsjednika Vijeća Gradske četvrti Novi Zagreb – istok, u razdoblju od 1. siječnja 2018.g. do 17. veljače 2020.g., dužnosnik Frane Barbarić, predsjednik Uprave trgovačkog društva HEP d.d., počinio je povredu članka 12. ZSSI-a.**
3. **Za utvrđene povrede iz točke I. i II. izreke ove Odluke dužnosniku Frani Barbariću izriče se sankcije obustave isplate dijela neto mjesečne plaće u ukupnom iznosu od 10.000,00 kn, koja će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 2.000,00 kn.**

Obrazloženje

Povjerenstvo je na 86. sjednici, održanoj 22. svibnja 2020.g. pokrenulo postupak za odlučivanje o sukobu interesa protiv dužnosnika Frane Barbarića, predsjednika Uprave trgovačkog društva HEP d.d., zbog moguće povrede članka 13. stavka 1. ZSSI-a, koja proizlazi iz istovremenog obnašanja navedene dužnosti i javne dužnosti potpredsjednika Vijeća Gradske četvrti Novi Zagreb - istok, kao druge javne dužnosti te zbog moguće povrede članka 12. ZSSI-a koja proizlazi iz istovremenog primanja plaće za obnašanje dužnosti predsjednika Uprave trgovačkog društva HEP d.d. i primanja naknade za obnašanje javne dužnosti potpredsjednika Vijeća Gradske četvrti Novi Zagreb - istok.

Na odluku o pokretanju postupka dužnosnik je u Zakonom propisanom roku dostavio pisano očitovanje u kojem u bitnome navodi da obnaša dužnost predsjednika Uprave trgovačkog društva HEP d.d., u kojem je jedini dioničar Republika Hrvatska, od 1. siječnja 2018.g. te da je dužnost potpredsjednika Vijeća Gradske četvrti Novi Zagreb – istok obavljao od 28. lipnja 2017.g. do 15. siječnja 2020.g. Dužnosnik nadalje navodi da za obavljanje dužnosti predsjednika Uprave trgovačkog društva HEP d.d. prima plaću, dok je za obavljanje dužnosti Vijeća Gradske četvrti Novi Zagreb – istok primao naknadu.

Dužnosnik u svom očitovanju nadalje ističe kako u obrazloženju odluke o pokretanju postupka ne proizlazi u čemu se sastoji inkompatibilnost navedenih funkcija niti je konkretiziran sukob interesa, osim tumačenja kako se obnašanje dužnosti člana vijeća gradske četvrti smatra obnašanjem druge javne dužnosti u smislu ZSSI-a. Dužnosnik izražava stajalište kako odredba članka 13. stavka 1. ZSSI-a zahijeva, ne samo gramatičko, već i logičko i teleološko tumačenje, odnosno tumačenje prema cilju/svrsi pravnog pravila, pri čemu je potrebno uočiti bitnu razliku između funkcije potpredsjednika vijeća gradske četvrti kao političke funkcije i funkcije predsjednika uprave trgovačkog društva, kao profesionalne menadžerske funkcije koja nema nikakav politički karakter. Dužnosnik nadalje navodi nadležnosti vijeća gradske četvrti te pojašnjava da se njegova funkcija unutar Vijeća Gradske četvrti Novi Zagreb – istok svodi se na teritorijalno i funkcionalno ograničenu aktivnost koja po svom sadržaju nema nikakvih poveznica s funkcijom predsjednika Uprave trgovačkog društva HEP d.d.

Dužnosnik također ukazuje da Zakon o trgovačkim društvima ne ograničava predsjedniku ili članovima uprave trgovačkog društva pravo na obnašanje dužnosti člana vijeća gradske četvrti, dapače, člankom 248.a navedenog Zakona propisana su ograničenja u pogledu sukoba interesa, ali niti jedno ne predviđa ovu pravnu situaciju.

U očitovanju se nadalje naglašava kako apsolutna zabrana istovremenog obnašanja navedenih funkcija ne proizlazi iz kognitivnih odredbi ZSSI-a, posebice kada se ima u vidu sadržaj same funkcije člana vijeća gradske četvrti. Također, članstvo u vijeću gradske četvrti ne isključuje niti jedna odredba Zakona o trgovačkim društvima ili Zakona o upravljanju i raspolaganju imovinom u vlasništvu Republike Hrvatske. Dužnosnik posebno ističe da je primarni cilj i svrha ZSSI-a sprječavanje i utvrđivanje potencijalnog sukoba privatnog i javnog interesa u obavljanju javnih dužnosti i sankcioniranje istog. U konkretnom slučaju, čak i uz ekstenzivno tumačenje, nije moguće utvrditi potencijalni sukob javnog i privatnog interesa, odnosno u čemu bi se taj sukob interesa mogao manifestirati s obzirom da poslovni odnosi između društva HEP d.d. i Vijeća Gradske četvrti Novi Zagreb ne postoje, a prava i obveze koje proizlaze iz predmetnih funkcija nemaju nikakav međusobni utjecaj, povezanost niti međuovisnost.

Nastavno na sve navedeno, dužnosnik smatra da isključivo gramatičko tumačenje odredbe članka 13. stavka 1. ZSSI-a, bez razmatranja svrhe i cilja odredbi ZSSI-a, ne može biti osnova za donošenje zakonite odluke.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Frane Barbarić obavlja dužnost predsjednika Uprave trgovačkog društva HEP d.d. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

U svrhu utvrđivanja relevantnih činjenica Povjerenstvo je izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta: 080004306, OIB: 28921978587 upisano trgovačko društvo HEP d.d. Kao jedini dioničar upisana je Republika Hrvatska, a Frane Barbarić je upisan je kao predsjednik Uprave navedenog trgovačkog društva, ovlašten za zastupanje pojedinačno i samostalno od 1. siječnja 2018.g., temeljem Odluke Nadzornog odbora od 28. prosinca 2017.g.

Na zahtjev Povjerenstva, Vijeće Gradske četvrti Novi Zagreb – istok dostavilo je očitovanje KLASA: 026-01/20-001/480, URBROJ: 251-06-11-9/001-20-02 od 26. veljače 2020.g. u kojem se navodi da je Frane Barbarić dužnost potpredsjednika Vijeća Gradske četvrti Novi Zagreb – istok obavljao od konstituiranja Vijeća 28. lipnja 2017.g. do 15. siječnja 2020.g. kada je stavio mandat u mirovanje.

Na zahtjev Povjerenstva očitovanje je dostavio i Grad Zagreb Gradski ured za mjesnu samoupravu koji je Povjerenstvu proslijedio očitovanje Gradskog ureda za financije KLASA: 120-08/20-001/1, URBROJ: 251-08-21/201-20-50 od 22. travnja 2020.g. u kojem se navodi da je Frane Barbarić primao naknadu za obavljanje dužnosti potpredsjednika Vijeća gradske četvrti Novi Zgareb u razdoblju od 4. kolovoza 2017.g. do 17. veljače 2020.g.

U privitku dopisa dostavljene su analitičke kartice iz kojih je vidljivo da je dužnosniku Frani Barbariću za obavljanje funkcije potpredsjednika Vijeća Gradske četvrti Novi Zagreb - istok od kolovoza 2017.g. do veljače 2020.g. isplaćivana naknada u mjesečnom iznosu od 2.758,05 kn, osim u ožujku, svibnju, lipnju, rujnu, listopadu i prosincu 2019.g. kada mu je isplaćen iznos od 1.379,03 kn te veljači 2020.g. kada mu je isplaćeno 1.245,57 kn. Iz analitičke kartice nadalje je utvrđeno da je dužnosniku za obavljanje dužnosti člana Vijeća Gradske četvrti Novi Zagreb – istok isplaćeno ukupno 75.988,76 kn, a u razdoblju od 1. siječnja 2018.g. kada je dužnosnik počeo obnašati dužnost člana Uprave trgovačkog društva HEP d.d. isplaćen mu je ukupni iznos od 61.922,70 kn.

Uvidom u izvješća o imovinskom stanju dužnosnika Frane Barbarića utvrđeno je da je dužnosnik u svim podnesenim izvješćima naveo da dužnost predsjednika Uprave trgovačkog društva HEP d.d obnaša profesionalno i za navedeno prima plaću.

Povjerenstvo je također izvršilo uvid u mišljenje broj: 711-I-266-M-20/18-02-8 koje je donijelo na 207. sjednici održanoj 7. veljače 2018.g. na zahtjev dužnosnika Frane Barbarića. Povjerenstvo je dužnosniku dalo mišljenje da istovremeno obnašanje javne dužnosti predsjednika uprave trgovačkog društva u većinskom državnom vlasništvu i javne dužnosti člana vijeća gradske četvrti predstavlja obnašanje dvije javne dužnosti u smislu članka 13. stavka 1. ZSSI-a te je uputilo dužnosnika da se povodom stupanja na dužnost predsjednika Uprave trgovačkog društva Hrvatska elektroprivreda d.d., razriješi od obavljanja dužnosti člana Vijeća gradske četvrti Novi Zagreb. U obrazloženju danog mišljenja pojašnjava se da bi istovremeno obnašanje navedenih dužnosti bilo protivno članku 13. stavku 1. ZSSI-a.

Povjerenstvo je nadalje izvršilo uvid u odredbe Zakona o lokalnoj i područnoj (regionalnoj) samoupravi („Narodne novine“, broj 33/01, 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19. u daljnjem tekstu: ZLPS) koji mjesnu samoupravu definira kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Člankom 65. stavkom 1. ZLPS-a propisano je da se u gradovima mogu statutom osnovati gradski kotarevi ili gradske četvrti kao posebni oblici mjesne samouprave. Gradski kotar, odnosno gradska četvrt je oblik mjesne samouprave koji se osniva za područje koje predstavlja gradsku, gospodarsku i društvenu cjelinu, a koje je povezano zajedničkim interesima građana. Djelokrug, ovlasti i tijela gradskih kotareva, odnosno gradskih četvrti uređuju se statutom grada shodno odredbama ovoga Zakona koje se odnose na mjesnu samoupravu u mjesnim odborima.

Vijeća gradskih četvrti Grada Zagreba osnovana su Statutom Grada Zagreba („Službeni glasnik Grada Zagreba“, broj 23/16., 2/18. i 23/18., u daljnjem tekstu: Statut). Člankom 74. Statuta propisano je da su gradske četvrti oblici mjesne samouprave putem kojih građani sudjeluju u odlučivanju o poslovima iz samoupravnog djelokruga i lokalnim poslovima koji neposredno i svakodnevno utječu na njihov život i rad. Člankom 77. Statuta propisano je da su tijela gradske četvrti vijeće gradske četvrti i predsjednik vijeća. Članove vijeća gradske četvrti biraju građani s područja gradske četvrti koji imaju biračko pravo i prebivalište na njezinu području neposrednim izborima tajnim glasovanjem razmjernim izbornim sustavom. Na postupak izbora shodno se primjenjuju odredbe zakona kojim se uređuje izbor članova predstavničkih tijela jedinica lokalne samouprave.

Na mrežnim stranicama Grada Zagreba www.zagreb.hr u dijelu koji se odnosi na mjesnu samoupravu i financiranje mjesne samouprave, navodi se da se sredstva za financiranje mjesne samouprave u Gradu Zagrebu osiguravaju u gradskom proračunu te se iskazuju posebno za svaku pojedinu gradsku četvrt po namjenama, kao sredstva za rad vijeća gradske četvrti i vijeća mjesnih odbora te sredstva za obavljanje poslova koji su iz samoupravnog djelokruga Grada Zagreba povjereni vijećima. Iz navedenog proizlazi da vijeća gradske četvrti nemaju vlastiti proračun već se sredstva za njihov rad osiguravaju u proračunu Grada Zagreba.

S obzirom na način izbora članova vijeća gradske četvrti koje biraju građani na neposrednim izborima, njihovu nadležnost te način financiranja istih iz javnih sredstava, odnosno iz proračuna Grada Zagreba, Povjerenstvo tumači da obnašanje dužnosti člana vijeća gradske četvrti nedvojbeno predstavlja obnašanje druge javne dužnosti u smislu odredbi članka 12. i članka 13. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, kao ni odredbama Zakona o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 18/16. i 89/17., 52/18. i 112/18.) kojim se uređuje upravljanje i raspolaganje imovinom u državnom vlasništvu, između ostalog i trgovačkim društvima u većinskom državnom vlasništvu te odredbama Zakona o lokalnoj i područnoj (regionalnoj) samoupravi kojim je uređena mjesna samouprava, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i javnu dužnost člana vijeća gradske četvrti.

S obzirom da je člankom 13. stavkom 1. ZSSI-a dužnosnicima, za vrijeme obnašanja javne dužnosti na koju su izabrani, zabranjeno obnašati drugu javnu dužnost, osim ako je zakonom drugačije propisano, a u konkretnom slučaju posebnim zakonima nije izričito propisana mogućnost istovremenog obnašanja dužnosti člana uprave trgovačkog društva u većinskom državnom vlasništvu i člana vijeća gradske četvrti, istovremeno obnašanje navedenih dužnosti predstavlja povredu članka 13. stavka 1. ZSSI-a.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnik Frane Barbarić istovremenim obnašanjem dužnosti predsjednika Uprave trgovačkog društva HEP d.d. i javne dužnosti potpredsjednika Vijeća Gradske četvrti Novi Zagreb - istok kao druge javne dužnosti, u razdoblju od 1. siječnja 2018.g. do 15. siječnja 2020.g., počinio povredu članka 13. stavka 1. ZSSI-a te je donesena odluka kao u točki I. izreke ove odluke.

Također, niti jednim od navedenih posebnih zakona nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz primanje plaće za navedenu dužnost primati naknadu za obnašanje druge javne dužnosti, konkretno za obnašanje javne dužnosti člana vijeća gradske četvrti.

S obzirom da je člankom 12. dužnosnicima zabranjeno istovremeno primanje plaće za dužnost koju obnašaju i plaće ili naknade za obnašanje druge javne dužnosti, osim ako je zakonom drugačije propisano, a u konkretnom slučaju posebnim zakonima nije izričito propisana takva mogućnost, primanje plaće za obnašanje dužnosti člana uprave trgovačkog društva u većinskom državnom vlasništvu i člana vijeća gradske četvrti predstavlja povredu članka 12. ZSSI-a.

Slijedom navedenoga, Povjerenstvo je utvrdilo da je dužnosnik Frane Barbarić istovremenim primanjem plaće za obnašanje dužnosti predsjednika Uprave trgovačkog društva HEP d.d. i primanjem naknade za obnašanje javne dužnosti potpredsjednika Vijeća Gradske četvrti Novi Zagreb – istok, u razdoblju od 1. siječnja 2018.g. do 17. veljače 2020.g. počinio je povredu članka 12. ZSSI-a.

U odnosu na navode iz dužnosnikovog očitovanja, Povjerenstvo ističe da povreda članka 13. stavka 1. i članka 12. ZSSI-a predstavlja objektivnu odgovornost dužnosnika za nedopušteno obnašanje druge javne dužnosti te primanje nedopuštene novčane naknade. Za utvrđivanje navedenih povreda objektivne prirode nije potrebno utvrđivati postojanje sukoba interesa.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je uzelo u obzir okolnost da je u veljači 2018.g. dalo dužnosniku mišljenje da istovremeno obnašanje dužnosti predsjednika uprave trgovačkog društva u većinskom državnom vlasništvu i javne dužnosti vijeća gradske četvrti predstavlja dvije javne dužnosti u smislu članka 13. stavka 1. ZSSI-a te je uputilo dužnosnika da se razriješi obavljanja dužnosti člana Vijeća gradske četvrti Novi Zagreb. Dužnosnik je stoga bio upoznat s činjenicom da istovremenim obnašanjem navedenih javnih dužnosti postupa protivno odredbi članka 13. stavka 1. ZSSI-a te je unatoč navedenom nastavio obnašati obje dužnosti.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnosti koja upućuju na nužnost izricanja sankcije više od Zakonom propisanog minimuma Povjerenstvo je uzelo u obzir okolnost da je dužnosnik počinio povredu dvije različite odredbe Zakona, zatim dužinu trajanja povrede u razdoblju duljem od dvije godine, kao i okolnost da je dužnosniku za relevantno razdoblje isplaćena nedopuštena naknada u ukupnom iznosu većem od 60.000,00 kuna.

Cijeneći navedene okolnosti, Povjerenstvo smatra da je za opisanu povredu primjerena propisana sankcija iz članka 42. stavka 1. podstavka 2. obustava isplate dijela neto mjesečne plaće u ukupnom iznosu od 10.000,00 kn, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom iznosu od 2.000,00 kn.

Slijedom svega navedenog, odlučeno je kao u točki III. izreke ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Frane Barbarić, elektroničkom dostavom
2. Podnositelju prijave, putem elektroničke pošte
3. Objava na internetskoj stranici Povjerenstva
4. Pismohrana